text: - চ্যানেল আই অনলাইন ১ আগস্ট, ২০১৮ ১৯:৫৫
  বাস চাপায় শহীদ রমিজউদ্দীন ক্যান্টনমেন্ট কলেজের দ্বাদশ শ্রেণির ছাত্র সজীব এবং একই কলেজের একাদশ শ্রেণির ছাত্রী মিম নিহত হয় গত ২৯ জুলাই(রবিবার)। একই ঘটনায় গুরুতর আহত হয় ১৩ শিক্ষার্থী। এমন মর্মান্তিক ঘটনা মানতে না পেরে রাস্তায় নামেন সহপাঠিরা। সহপাঠির মৃত্যুর বিচার দাবী ও নিরাপদ সড়কের দাবীতে শুরু করেন আন্দোলন। ধীরে ধীরে সেই আন্দোলন ছড়িয়ে যায় গোটা শহরে। গত দু'দনি ধরেই রাস্তায় নেমে আন্দোলন করছে হাজারো শিক্ষার্থী। তাদের সাথে সুর মিলিয়ে কথা বলছেন দেশের তারকা শিল্পী, অভিনেতা, অভিনেত্রী ও নির্মাতারা। বুধবার সন্ধ্যায় শিক্ষার্থীদের আন্দোলনকে সমর্থন জানিয়ে ফেসবুকে স্ট্যাটাস দেন মেধাবী নির্মাতা মোস্তফা সরয়ার ফারুকী। 'তারকা কথন'-এর পাঠকদের জন্য স্ট্যাটাসটি হুবুহু তুলে ধরা হলো:
  এই দেশ নিয়া আমি যথেষ্ট হতাশ মানুষে পরিণত হইছিলাম। আপনি কি করে আশাবাদী হবেন, যখন আপনি দেখেন আপনার দেশের প্রধান দুই রাজনৈতিক দল দিল্লীর দরবারে দৌড়াচ্ছে ক্ষমতা রক্ষা অথবা বসবার জন্য? এটা কেবল যে অসম্মানের ব্যাপার তা না, এটা ভবিষ্যতের জন্য অশণি সংকেতও বটে। এই পরিস্থিতিতে আপনার হবু সরকার কখনোই দেশের ভালো হয় এমন নীতিতে দেশ চালাইতে পারবে না। আপনাদের বিভেদ এবং নত মাথার সুযোগে মজা নিবে ফজা ভাই।
  ফলে আমি ধরেই নিছিলাম বাংলাদেশ বোধ হয় ভরে গেছে এরকম মানুষে যাদের মাথা ঝুলতে ঝুলতে হাঁটুতে এসে ঠেকেছে।
  এই দুই দিন কোত্থেকে ভিমরুলের মতো হাজারে হাজার মাথাওয়ালা ছেলে-মেয়ে এসে রাস্তায় হাজির। এই আপাত প্যারালাইজড বাংলার বুকে কোথায় লুকায়ে ছিলো এই গতি? কোথায় ছিলা এই "উন্নত শির"? তোমরা কারাগো ভাই? কারাগো বোন?
  তোমরাই আমারে বিশ্বাস করাইলা, শুধু রাজপথ নিয়ে না, এই দেশ নিয়া চাইলেই কেউ আর হাডুডু খেলতে পারবে না। এরা সব বোঝে, সব টের পায়, কোন নীতি আমাদের কি ক্ষতি করছে, এরা পরিষ্কার টের পাবে। শুধু টেরই পাবেনা, দরকার মতো রুখে দাঁড়াবে। এরাই গড়বে আমাদের পূর্ব পুরুষদের স্বপ্নের "সোনার বাংলা"।
  তোমরা যারা দিল্লী আর ওয়াশিংটনের দিকে চেয়ে আছো, এই গুপ্তধনের দিকে তাকাও, এদের কাছে যাও, এদের কাছ থেকে মাথা ধার নাও।
  আর লিখে রাখো এই কথা, এটাই স্বাধীন বাংলাদেশের সবচেয়ে বড় আশা জাগানিয়া ঘটনা। নব্বই এবং তৎপরবর্তী বহু ঘটনা মাথায় রাইখাই এটা বলতেছি।